b'\n_START_ARTICLE_\nLaho\n_START_PARAGRAPH_\nAng laho (mula sa Sanskrito: \xe0\xa4\xb0\xe0\xa4\xbe\xe0\xa4\xb9\xe0\xa5\x81 [r\xc4\x81hu]) o eklipse ay isang pang-astronomiyang kaganapan na nagaganap kapag gumalaw ang isa sa mga bagay sa kalangitan sa loob ng anino ng isa pa.  Nagmula ang katawagan mula sa lumang Griyegong pangngalan \xe1\xbc\x94\xce\xba\xce\xbb\xce\xb5\xce\xb9\xcf\x88\xce\xb9\xcf\x82 (\xc3\xa9kleipsis), mula sa pandiwang \xe1\xbc\x90\xce\xba\xce\xbb\xce\xb5\xce\xaf\xcf\x80\xcf\x89 (ekle\xc3\xadp\xc5\x8d), "iwanan," isang pagsasama ng mga unlaping \xe1\xbc\x90\xce\xba- (ek-), mula sa pang-ukol \xe1\xbc\x90\xce\xba, \xe1\xbc\x90\xce\xbe (ek, ex), "labas," at ng pandiwang \xce\xbb\xce\xb5\xce\xaf\xcf\x80\xcf\x89 (le\xc3\xadp\xc5\x8d), "iwanan"._NEWLINE_Kapag nagaganap ang eklipse sa loob ng isang sistema ng mga bituin, katulad ng Sistemang Solar, bumubuo ito ng isa uri ng syzygy\xe2\x80\x94ang pagkakahanay ng tatlo o higit pa na mga katawan sa kalangitan sa parehong sistema ng grabidad sa isang tuwid na linya._NEWLINE_Kadalasang ginagamit ang katawagang eklipse upang isalarawan ang eklipse ng araw, nang dumaan ang anino ng Buwan sa ibabaw ng Daigdig, o ang eklipse ng buwan, nang gumalaw ang  Buwan sa loob ng anino ng Daigdig.'